Ebbe Kalnæs (CD), 2001-04-05:
Som en tidligere ordfører var inde på, er det ganske rigtigt et lovforslag, som er nødvendigt i forhold til en række konsekvenser af det energiforlig, der ligger.
Og jeg skal ikke remse op, hvad det er, det betyder - det er jo gentaget nogle gange - men tage fat i et par af emnerne, som jeg synes er væsentlige.
For det første glæder det os meget, at havvindmølleprojektet nu har mulighed for at komme i gang hurtigst muligt.
CD har jo gentagne gange understreget, at selve det at arbejde med havmølleparken er en del af den store satsning, som Danmark laver industripolitisk.
Det er et af de områder, hvor vi hellere må komme i gang i dag end i morgen for at være sikre på, at vi også her som på energiteknologi og på en række andre områder ligger i en førerposition. Vi vil jo allerede i indeværende år eksportere for mere end 20 mia. kr. energiteknologi, måske snarere et par og tyve milliarder, og har i hvert fald mindst 40.000 mennesker direkte og indirekte ansat i hele denne her sektor.
Det er et spin-off-hold, et resultat af den energi- og miljøpolitik, vi fører, men det er et moment i den, som for CD er ganske væsentligt.
Spørgsmålet om fritagelse for de store virksomheder og betaling for grøn strøm for det forbrug, der ligger over 100 GW, er også et ganske væsentligt forslag at få igennem.
Men jeg vil lige gøre opmærksom på, at det er i en størrelsesorden, som er ganske, ganske marginal i forhold til det samlede forbrug.
Men der er her tale om en lille række meget store, meget energiforbrugende virksomheder, det vil sige, at Hansen og Jensen og Pedersen og alle de andre danskere har mere interesse i, at deres virksomheder stadig væk eksisterer og har en stærk konkurrenceevne.
Det er, for at give et eksempel, Stålvalseværket med et forbrug på 400 GW, eller det kunne være Aalborg Portland med et forbrug på ca. 240 GW osv.
Der er det afgørende, at de meget energikrævende og energitunge virksomheder stadig væk har en konkurrenceevne, ellers ville vi som forbrugere få nogle helt andre og alvorlige vanskeligheder med beskæftigelsessituationen i Danmark i netop den form for virksomhed.
Og som sagt er beløbet utrolig marginalt i forhold til den enkelte forbruger, og det har langt større betydning for forbrugeren og for danskeren, at netop den type virksomheder stadig væk kan være med i markedet.
Generelt er vi glade for det her lovforslag og synes, at det sætter en række ting på plads, som vi har ventet længe på.
Det kan jo være vanskeligt en gang imellem at arbejde med de her ting, fordi godkendelsesproceduren i EU er ganske langsom, men det hører selvfølgelig med, hvis man skal have de fordele, der i øvrigt hører til at være med i den familie.
Vi er med i det forlig omkring biomassen, men synes også, at der ser ud til at være en række positive træk, og med det arbejde og den forskning, vi har på området, og de nyskabelser, der trods alt sker, er det vores håb, at biomassen er kommet rigtig godt af sted med denne beslutning, og at vi har fundet de løsninger efterhånden, som gør, at biomassen kan komme ind i en gænge, hvor den kan køre lidt mere sikkert, end den har gjort.
Som sagt støtter vi lovforslaget og vil selvfølgelig, hvis nogen har indvendinger imod det, gå positivt ind i en diskussion mellem første og anden behandling.
Men vi mener faktisk, at lovforslaget er ret komplet.